Vyhodnotenie medzirezortného pripomienkového konania

Materiál „Návrh na určenie gestorských ústredných orgánov štátnej správy zodpovedných za transpozíciu smerníc a vypracovanie tabuliek zhody k návrhom slovenských všeobecne záväzných právnych predpisov“ bol v rámci medzirezortného pripomienkového konania zaslaný všetkým ústredným orgánom štátnej správy, Generálnej prokuratúre SR, Najvyššiemu kontrolnému úradu SR, Národnej banke Slovenska a podpredsedom vlády SR.
Z celkového počtu 31 oslovených subjektov sa ich k materiálu vyjadrilo 28. Nevyjadrili sa: Ministerstvo školstva SR, Správa štátnych hmotných rezerv SR a Najvyšší kontrolný úrad SR. Pripomienky neuplatnili: Ministerstvo zahraničných vecí SR, Ministerstvo kultúry SR, Ministerstvo životného prostredia SR, Generálna prokuratúra SR, Úrad geodézie, kartografie a katastra SR, Protimonopolný úrad SR, Úrad priemyselného vlastníctva SR, Úrad jadrového dozoru, Úrad pre verejné obstarávanie SR, Úrad pre štátnu službu SR, Štatistický úrad SR, Úrad vlády SR – sekcia kontroly, Úrad vlády SR – podpredseda vlády pre európsku integráciu, ľudské práva a menšiny.
Vznesené pripomienky zásadnej povahy boli odstránené na rozporovom konaní uskutočnenom dňa 6.3.2003. Pripomienky odporúčajúceho charakteru bola v maximálnej miere zapracované do návrhu. 
Materiál sa na rokovanie vlády predkladá bez rozporov.

Neakceptované pripomienky odporúčacej povahy:

Por. č.	Rezort	Obsah pripomienky	Odôvodnenie neakceptovania pripomienky	
1.	ÚV SR – Sekcia hospodárskej politiky	K materiálu  treba priložiť Doložku finančných, ekonomických, environmentálnych vplyvov a vplyvov na zamestnanosť 	Metodický pokyn na prípravu a predkladanie materiálov na rokovanie vlády SR v čl. 9 stanovuje, že pokiaľ materiál nemá finančný, ekonomický, environmentálny vplyv ani vplyv na zamestnanosť, doložka finančných, ekonomických, environmentálnych vplyvov a  vplyvov na zamestnanosť sa nevypracúva a táto skutočnosť sa uvedie v predkladacej správe.	
2.	ÚNMS SR	Nahradenie slova „voľný“ slovom „slobodný“ v nadpise tabuľky 01
	- genéza ekonomicko-politického fenoménu tzv. „štyroch základných slobôd pohybu Európskej únie“ (tovaru, osôb, služieb a kapitálu) preukazuje, že pred vytvorením príslušných spoločenstiev existovali rôzne bariéry, ktoré bránili pohybu týchto štyroch pilierov spoločného trhu a postupným odstraňovaním jednotlivých technických, ekonomických, správnych a iných prekážok sa daný pohyb tovaru, osôb, služieb a kapitálu „uvoľnil“ a nie „oslobodil“;  
- je dôležité predovšetkým používať tie pojmy, ktoré sú v Slovenskej republike zaužívané už dlhšiu dobu i v právnych predpisoch uverejnených v Zbierke zákonov (napr. i v Európskej dohode o pridružení  a ďalších medzinárodných zmluvách). 	
3.	MH SR	Zmeniť gestora pri smernici č. 2002/91/ES o energetickej hospodárnosti budov z MH SR na MVRR SR	Predmetom smernice je stanovenie požiadaviek na energetickú účinnosť budov a vecným spracovateľom tejto problematiky je MH SR. V gescii MH SR je takisto i výkon samotného Protokolu Energetickej charty o energetickej účinnosti a súvisiacich environmentálnych aspektoch (uverejnený pod č. 176/2000 Z.z.)